《题滕孟章送金司税明远文后》
明代·刘溥

滕君文章不轻作，滕君情怀绝倾倒。
如今尤信古人言，文章有神交有道。
昨日为文送知己，士林往往皆称好。
复来珍重索我诗，我诗近来绝草草。
第愧未得交其人，始向文章见怀抱。
万里长江炯秋月，一片春云丽晴昊。
走向离筵与相见，气宇孤骞更文藻。
不揣新知赠一言，莫负文章自须保。

作者简介：苏州府长洲人，字原博。祖、父皆以医得官。宣德初，以善医授惠州局副使。后调太医院吏目。博通经史，精天文律历之学，亦善画工诗，与晏铎、王淮、汤胤绩、苏平、邹亮、蒋忠等号“景泰十才子”，常被推为盟主。有《草窗集》。